На основу члана 50. став 3. Закона о јавним набавкама („Службени гласник РС”, бр. 124/12, 14/15 и 68/15),

Управа за јавне набавке доноси

**ПРАВИЛНИК**

**о садржини одлуке о спровођењу поступка
јавне набавке од стране више наручилаца**

Члан 1.

Овим правилником утврђује се садржина одлуке коју наручиоци доносе када заједнички спроводе поступак јавне набавке или када један наручилац овласти другог наручиоца да у његово име и за његов рачун спроведе поступак јавне набавке или предузме одређене радње у том поступку (у даљем тексту: одлука о спровођењу поступка јавне набавке од стране више наручилаца).

Члан 2.

Одлука о спровођењу поступка јавне набавке од стране више наручилаца, садржи:

1) називе свих наручилаца који учествују у спровођењу поступка јавне набавке (у даљем тексту: наручиоци);

2) навођење врсте предмета јавне набавке;

3) податке о јавној набавци, и то:

(1) предмет јавне набавке;

(2) назив и ознаку из општег речника набавке;

(3) врсту поступка јавне набавке;

(4) укупан износ процењене вредности јавне набавке;

4) податке о уређивању односа између наручилаца за поједине радње у поступку са назнаком који од наручилаца ће поједину радњу у поступку извршити, и то за:

(1) достављање захтева за мишљење о основаности примене преговарачког поступка без објављивања позива за подношење понуда Управи за јавне набавке;

(2) доношење одлуке о покретању поступка јавне набавке и решења о образовању комисије за јавну набавку;

(3) објављивање огласа и конкурсне документације, односно упућивање позива за подношење понуда;

(4) доношење одлуке о додели уговора, закључењу оквирног споразума, обустави поступка, признавању квалификације;

(5) поступање у случају захтева за заштиту права;

(6) закључење уговора о јавној набавци или оквирног споразума;

5) навођење разлога за доношење одлуке о спровођењу поступка јавне набавке од стране више наручилаца, односно навођење позитивних ефеката који се постижу спровођењем поступка јавне набавке од стране више наручилаца;

6) начин расподеле трошкова поступка јавне набавке између наручилаца;

7) потписе овлашћених лица свих наручилаца.

Члан 3.

Даном ступања на снагу овог правилника престаје да важи Правилник о садржини одлуке о заједничком спровођењу поступка јавне набавке (,,Службени гласник РС”, број 44/14).

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-17/15

У Београду, 2. октобра 2015. године

Директор,

др **Предраг Јовановић,** с.р.